b'\n_START_ARTICLE_\nAssassinat de Guillem Agull\xc3\xb3 i Salvador\n_START_SECTION_\nFets\n_START_PARAGRAPH_\nLa matinada de l\'11 d\'abril de 1993, Guillem Agull\xc3\xb3 va morir a Montanejos, a l\'Alt Millars, assassinat d\'una ganivetada a mans d\'un grup de joves constitu\xc3\xafts en el "Komando Marchalenes IV Reich". Els familiars i organitzacions d\'esquerres i independentistes van denunciar que el motiu del crim havia estat pol\xc3\xadtic, ja que els joves que van intervenir en l\'assassinat eren coneguts per la seva ideologia nacionalista espanyola. Tots els partits pol\xc3\xadtics van condemnar els fets, menys el Partit Popular, Uni\xc3\xb3 Valenciana i la Falange Espa\xc3\xb1ola.\n_START_SECTION_\nJudici\n_START_PARAGRAPH_\nEn el judici del cas, dut a terme a Castell\xc3\xb3 de la Plana l\'any 1995, el jutge condemn\xc3\xa0 un dels acusats, el conf\xc3\xa9s i autor de les ganivetades Pedro Cuevas \xc2\xabel Ventosa\xc2\xbb, a 14 anys de pres\xc3\xb3 per homicidi i va absoldre els altres quatre acusats, posats en llibertat una setmana despr\xc3\xa9s del judici. El jutge despolititz\xc3\xa0 el cas rebutjant el car\xc3\xa0cter ultra de l\'assassinat afirmant que era una "lluita de xavals". Fou condemnat a 14 anys._NEWLINE_El judici fou controvertit, i origin\xc3\xa0 for\xc3\xa7a pol\xc3\xa8mica entre els mitjans de comunicaci\xc3\xb3. El jutge accept\xc3\xa0 un estrany testimoni \xe2\x80\x98X\xe2\x80\x99, presentat per la defensa, que declar\xc3\xa0 sota secret. Maulets (organitzaci\xc3\xb3 on militava Guillem Agull\xc3\xb3), que exercia l\'acusaci\xc3\xb3 popular, es retir\xc3\xa0 del judici._NEWLINE_Durant el proc\xc3\xa9s judicial la premsa, encap\xc3\xa7alada pel diari Las Provincias dirigit per l\'ultra Mar\xc3\xada Consuelo Reyna, campanyes de criminalitzaci\xc3\xb3 del criminal i els col\xc2\xb7lectius antifeixistes i independentistes als quals pertanyia l\'assassinat. En el context del judici durant eixos anys hi havia incidents protagonitzats per neonazis pel Pa\xc3\xads Valenci\xc3\xa0.\n_START_SECTION_\nCondemna\n_START_PARAGRAPH_\nDels 14 anys de condemna, Pedro Cuevas nom\xc3\xa9s en compl\xc3\xad 4 a pres\xc3\xb3 per bon comportament. Seguidament, en l\'anomenada "Operaci\xc3\xb3 Panzer", fou detingut i absolt novament per pertinen\xc3\xa7a a una xarxa neonazi, possessi\xc3\xb3 il\xc2\xb7l\xc3\xadcita d\'armes, robatori i diversos delictes contra la salut p\xc3\xbablica. A les eleccions municipals del 27 de maig de 2007 es present\xc3\xa0 a les llistes del partit d\'ultradreta Alianza Nacional en el n\xc3\xbamero 4 per Xiva de Bunyol.\n_START_SECTION_\nPosteritat\n_START_PARAGRAPH_\nLa Plataforma per la Impunitat coment\xc3\xa0 que aquest cas pos\xc3\xa0 en evid\xc3\xa8ncia fins on arriba la viol\xc3\xa8ncia de l\'extrema dreta a la Comunitat Valenciana, on entre el 2007 i el 2013 s\'havien posat vint artefactes explosius prop de les seus de partits d\'esquerres i associacions culturals. El periodista Salvador Enguix emmarca la impunitat d\'aquest cas amb la impunitat general que hi ha al Pa\xc3\xads Valenci\xc3\xa0. Per a suportar aquesta tesi assenyala el silenci del PSOE de Joan Lerma respecte l\'esdeveniment, deixant esc\xc3\xa0s o cap suport institucional a la fam\xc3\xadlia de l\'assassinat._NEWLINE_Anys despr\xc3\xa9s es continu\xc3\xa0 homenatjant-lo i quan es compliren deu, quinze i vint anys de la seua mort hi hagu\xc3\xa9 diverses manifestacions. D\'altra banda, diversos grups de m\xc3\xbasica han anat fent can\xc3\xa7ons per a homenatjar-lo, com ara: "Guillem Agull\xc3\xb3" (Cagant Melodies), "No s\xc3\xa9 qu\xc3\xa8 sent" (Feliu Ventura), "No tingues por" (Obrint Pas), "Company Guillem" (Opci\xc3\xb3 k-95), "11 d\'abril" (Greska), "11 d\'abril del 93" (Odi), "Soldats catalans" (Orgull Roig) o "Sangre por sangre" (Non Servium)._NEWLINE_Paral\xc2\xb7lelament cada any de l\'aniversari de l\'esdeveniment els grups d\'extrema dreta han trucat per tel\xc3\xa8fon a la fam\xc3\xadlia de l\'assassinat i els han pintat la casa amb creus c\xc3\xa8ltiques amena\xc3\xa7ant-los. Per falta de proves no hi ha hagut cap actuaci\xc3\xb3 judicial._NEWLINE_Diversos municipis han dedicat carrers i places a l\'assassinat._NEWLINE_El ple de l\'Ajuntament de Vic celebrat el 3 de juny de 2013 va decidir, per unanimitat (CiU, PxC, CUP, PSC, ERC, ICV-EUiA i SI) i a inst\xc3\xa0ncia de la CUP, dedicar-li un carrer amb el seu nom. El 28 de juny se celebr\xc3\xa0 un acte d\'homenatge a la capital d\'Osona amb motiu de la inauguraci\xc3\xb3 del passatge, en el que hi participaren els pares de Guillem Agull\xc3\xb3, el militant d\'Arran Guillem Rovira, i el diputat de la CUP David Fern\xc3\xa0ndez._NEWLINE_Esquerra Unida intent\xc3\xa0 portar endavant una declaraci\xc3\xb3 institucional per recordar l\'assassinat a les Corts Valencianes el 2013, per\xc3\xb2 va ser frustrat pel Partit Popular de la Comunitat Valenciana._NEWLINE__NEWLINE_El cantant Miquel Gil el va recordar just abans d\'interpretar \xc2\xabEl jorn dels miserables\xc2\xbb al Concert per la Llibertat celebrat el 29 de juny del 2013 al Camp Nou._NEWLINE_El 12 d\'abril del 2016 les Corts Valencianes van retre homenatge a Guillem Agull\xc3\xb3, 23 anys despr\xc3\xa9s del seu assassinat, amb una declaraci\xc3\xb3 institucional signada per tots els grups parlamentaris (PSPV, Comprom\xc3\xads, Podem, PPCV i Ciutadans) i llegida per Enric Morera, president de les Corts. Hi foren presents els pares i la germana d\'Agull\xc3\xb3 i l\'exdiputat de la CUP David Fern\xc3\xa1ndez, entre d\'altres. A trav\xc3\xa9s d\'aquesta declaraci\xc3\xb3 institucional les Corts van crear el Premi Guillem Agull\xc3\xb3, concebut per a recon\xc3\xa8ixer \xc2\xaba les persones i les iniciatives destacades en la lluita contra la xenof\xc3\xb2bia, el racisme i els delictes d\'odi\xc2\xbb. El premi t\xc3\xa9 car\xc3\xa0cter anual, amb lliurament el mes d\'abril. El primer guardonat, a t\xc3\xadtol p\xc3\xb2stum, fou l\'advocat Daniel Sanjuan Guaita, que havia mort el 24 de gener de 2016. Sanjuan fou membre de la Comissi\xc3\xb3 d\'Ajuda al Refugiat del Pa\xc3\xads Valenci\xc3\xa0 (CEAR PV) i de la comissi\xc3\xb3 jur\xc3\xaddica de la campanya "CIEs No", a favor del tancament dels Centres d\'internament d\'estrangers. El premi li fou atorgat per la seva defensa dels drets humans, especialment en l\'ambit de l\'immigraci\xc3\xb3 i li ser\xc3\xa0 lliurat el 25 d\'abril a les Corts Valencianes._NEWLINE_El 2017 s\'acord\xc3\xa0 finalment que un passeig central dels Jardins del Real portaria el seu nom en mem\xc3\xb2ria d\'ell i altres v\xc3\xadctimes de crims d\'odi. Poc de temps despr\xc3\xa9s de col\xc2\xb7locar la placa fou arrancada.'